Jesú jãare buio majio,
oco bairo ca-ĩiwĩ tunu:
—Yʉ jicã wʉ ʉje wʉre bairona yʉ ãa.
Yʉ Pacʉ ti wʉre ca-coteire bairo ca-ãcʉ̃ ãmi.
Yʉre ca-api nʉcʉbʉgonucurã ti wʉ rʉpʉrire bairona ãma.
Ʉje wʉre ca-otericʉ ca-rica mani rʉpʉrire pajure reecõaʉmi.
Ape rʉpʉri ca-ricacʉti rʉpʉri macare capee to rica cʉtinemoato ĩi pajure rʉgoboʉmi.
To bairo cʉ̃ cá-átore bairona yʉre ca-api nʉcʉbʉgo quetinucurãre na reegʉmi Dio.
Yʉre ca-api nʉcʉbʉgorã macare netobʉjaro caroare na áparo ĩi caroorije na cá-átinucurijere na reebojagʉmi Dio.
Yʉ ca-buiorijere ca-api nʉcʉbʉgorã aniri caroorije mʉja cá-átinucurijere Dio cʉ̃ ca-majirio bojaricarãpʉ mʉja ani tʉga.
Mʉja menapʉ yʉ ca-anicõa aninucurore bairona mʉja quena yʉ mena anicõa aninucuña.
Ʉje wʉ ca-rʉpʉ jetona ricacʉti majiquẽe tie majuuna.
Ca-rupa wʉpʉre ca-putirica rʉpʉ jeto ricacʉti maji.
Ti rʉpʉ ca-bairore bairona yʉ menapʉ mʉja ca-aniquẽpata caroare mʉja áti majiquetiborã.
’To bairi ʉje wʉre bairona ca-ãcʉ̃ yʉ ãa.
Mʉja maca ca-rʉpʉrire bairo ca-ãna mʉja ãa.
Ti wʉpʉre ca-rʉpʉri ca-ricacʉtore bairona caroare átinucuma yʉ mena macana ca-anicõa aninucurã.
Yʉ mena mʉja ca-anicõa aniquẽpata caroare mʉja áti majiquetiborã.
Yʉ mena ca-anicõa aninucuquẽna pajure reerica rʉpʉrire bairona ãma.
Ti rʉpʉrire jee,
peeropʉ joe reerique ãno.
Tiere bairona yʉ mena macana ca-aniqueticõa aninucurãre na reegʉmi Dio peeropʉre yua.
’Yʉ mena macana mʉja ca-anicõa aninucuata yʉ ca-buiorijere majiritiquẽnana Diore mʉja ca-boorijere cʉ̃ jeniya.
Tiere mʉja ca-jeniro tiere mʉja átibojagʉmi Dio.
Aperã camaja quena capee caroare mʉja cá-áto tʉjʉrã Diore api nʉcʉbʉgogarãma.
“Cariapena Jesú yarã,
Jesú cʉ̃ ca-buericarã ãma,”
mʉja ĩi tʉjʉ majigarãma.
Yʉ Pacʉ yʉre cʉ̃ ca-mairore bairona yʉ quena mʉjaare yʉ mai.
To bairi mʉjaare yʉ ca-mairore bairona mʉja quena ame mairi anicõa aninucuña.
Yʉ Pacʉ cʉ̃ ca-rotirijere cá-ácʉ yʉ ca-ano yʉre maimi.
Mʉja quena yʉ ca-rotirijere cá-áticõa aninucurã mʉja ca-ãmata yʉ ca-mairã mʉja anicõagarã.
’Tiere mʉjaare yʉ buio,
yʉ ca-ani wariñuurore bairo na quena na ani wariñuato ĩi.
To bairi mʉja ani wariñuu netogarã.
Yʉ ca-rotirije oco bairo ãa:
Ame maiña,
mʉjaare yʉ ca-mairore bairona.
Jicãʉ cʉ̃ yarãre mai netori na bai yajibojaboʉmi.
Ape wame mani yarãre mairica wame netoro ca-ani wame maa.
Yʉ ca-rotirijere cá-ána mʉja ca-ãmata yʉ mena macana majuu mʉja anigarã.
“Yʉre ca-paabojarã mʉja ãa,”
mʉjaare yʉ ĩiquẽe.
Cʉ̃ paabojari maja na ʉpaʉ cʉ̃ cá-átiere majiquẽnama.
Yʉ mena macana majuu ca-ãna mʉja ãa.
To bairi mʉjaare yʉ buio peocõawʉ yʉ Pacʉ yʉre cʉ̃ ca-ĩrique nipetirije.
Mʉja majuuna,
“Cʉ̃ mena macana jã anigarã,”
yʉre mʉja ca-ĩiquẽpʉ.
Yʉ maca,
yʉ mena macana anigarãma ĩi,
mʉjaare yʉ ca-bejewʉ.
Capee caroare na áparo ĩi,
mʉjaare yʉ ca-bejewʉ.
Caroaro mʉja cá-átie to ca-petiquetiparore bairo ĩi,
mʉjaare yʉ ca-bejewʉ.
To bairi yʉ jʉgori,
yʉ wame mena noo mʉja ca-boorije Diore mʉja ca-jeniro mʉja joogʉmi.
Ame maiña mʉjaa.
Ti wame ãa mʉjaare yʉ cá-áti rotiri wame.